钦定古今图书集成/明伦汇编/交谊典/第109卷 > 《疾幸诗》前人
## 钦定古今图书集成/明伦汇编/交谊典/第109卷 > 《疾幸诗》前人

彼谄谀兮，人之蠹兮。刺促昔粟。罔顾耻辱以求媚兮，
邪干侧入，如恐弗及以自容兮。志行偏小，好习不道。
朝挟其车，夕乘其舆。或骑或徒，载奔载趋。或言或笑，
曲事亲要。正路不由，邪径是蹈。不识大猷，不知话言。

“其始不慎，末如之何？”习习宰嚭，营营无极。梁丘寡智，
王鲋浅识。伊戾息夫，异世同力。江充、赵高，甘言似直。
竖刁、上官，擅生羽翼。乃如之人，僭𤕤其德。岂徒丧邦，
又亦覆国。嗟尔中下，其亲其昵。不谓其非，不觉其失。
好之有年，宠之有日。我思古人，心焉若疾。凡百君子，
宜其慎矣。覆车其鉴，近可信矣。言既备矣。事既至矣。
反是不思，维尘及矣。